Miškais ateina ruduo

Miškais ateina ruduo – 1990 m. Lietuvos kino studijoje TSRS Centrinės televizijos užsakymu sukurtas meninis filmas Mariaus Katiliškio to paties pavadinimo romano motyvais. Filmo trukmė – 118 min.

Filmas apibūdinamas kaip ryškus proveržis nuo seksualumo neatskirto nuogo moters kūno vaizdavime. Jei ankstesnio laikmečio filmuose nuogumas ir seksualumas pakluso ideologijai, sekso scenos buvo vengiamos (nusukamos kameros, užtemdomas ekranas kaip ir klasikiniuose Holivudo filmuose), tai „Miškais ateina ruduo“ personažės savo kūno nesigėdija bei nebijo bausmės už reiškiamą seksualumą. Nuolanki ir tyli Agnė (Ingrida Mikelionytė) įkūnija nekaltą seksualumą, o išsilavinusi ir valdinga Monika Doveikienė (Nijolė Narmontaitė) atvirai eksponuoja savo nuogą kūną ir tuo mėgaujasi, ypač maudynių scenoje. Abi personažės naudodamos žavesį ir seksualumą manipuliuoja Tiliumi Gelažiu (Arvydas Bagdonas).

Siužetas 

Tarpukaryje (1938 m.) besirutuliojanti niūri meilės ir turto drama. Veiksmas nukelia į prieškario Lietuvą ir rodo įvairių socialinių kaimo sluoksnių kasdienybę, buitį, aistras. Jų centre – svajojantis praturtėti ir susipainiojęs santykiuose su keliomis moterimis miško kirtėjas Tilius.

Vaidmenys 
 Ingrida Mikelionytė – Agnė Gužaitė
 Nijolė Narmontaitė – Monika Doveikienė
 Arvydas Bagdonas – Tilius Gelažius
 Povilas Stankus – Petras Doveika
 Gediminas Girdvainis – Laurynas
 Regina Arbačiauskaitė – Veronika Gužienė, Agnės motina
 Arnas Rosenas – tėvas Gužas
 Nijolė Čižauskaitė – Milė, Agnės sesuo
 Gražina Urbonaitė – Tiliaus motina
 Valdas Jatautis – Krivickas
 Vytautas Tomkus – Jonas
 Nijolė Mirončikaitė – Julė
 Audris Chadaravičius – daktaras
 Rimvydas Kalvelis – Baikštys
 Arūnas Sakalauskas – rašytojas
 taip pat Artūras Baltrušaitis, Antanas Barčas, R. Beconytė, Leonas Ciunis, Albinas Keleris, Ligita Kondrotaitė, Algirdas Kubilius, Henrikas Kurauskas, Algirdas Lapėnas, Dalius Mertinas, Darius Meškauskas, N. Mikutavičiūtė, Juozas Rygertas, V. Vaitkus, Ramūnas Žilakauskas, Valdas Žilėnas.

Kūrybinė grupė 
 Scenarijaus autorius ir režisierius – Raimondas Vabalas
 Kompozitorius – Bronius Kutavičius
 Operatorius statytojas – Jonas Gricius
 Montažo režisierė – Mingailė Murmulaitienė
 Dailininkai statytojai – Algis Skačkauskas, Irena Norvaišienė.
 Logistika – Žydrūnas Vaišvila

Šaltiniai 

Lietuvos filmai
1990 filmai
Raimondo Vabalo filmai